CELEX: 32013D1220(01)
Language: ro
Date: 2013-12-12 00:00:00
Title: Decizia Comisiei din 12 decembrie 2013 de înființare a Consiliului European pentru Cercetare

20.12.2013   
            
            
               RO
            
            
               Jurnalul Oficial al Uniunii Europene
            
            
               C 373/23
            
         DECIZIA COMISIEI
   din 12 decembrie 2013
   de înființare a Consiliului European pentru Cercetare
   2013/C 373/09
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Decizia 2013/743/UE a Consiliului din 3 decembrie 2013 de instituire a programului specific de punere în aplicare a Programului-cadru pentru cercetare și inovare Orizont 2020 (2014-2020) (1), în special articolul 6 alineatele (1) și (2),
   întrucât:
   
               (1)
            
            
               Pentru a asigura continuitatea acțiunilor și a activităților realizate în temeiul Deciziei 2006/972/CE a Consiliului (2), Consiliului European pentru Cercetare („CEC”) care urmează să fie instituit prin Decizia 2013/743/UE ar trebui să înlocuiască CEC instituit prin Decizia 2007/134/CE a Comisiei și să îi succeadă acestuia (3).
            
         
               (2)
            
            
               Articolul 6 alineatul (2) din Decizia 2013/743/UE prevede că CEC este format dintr-un Consiliu științific independent și dintr-o structură dedicată de punere în aplicare. Structura dedicată de punere în aplicare ar trebui să fie înființată ca structură externă, sub forma unei agenții executive care urmează să fie instituită printr-un act separat, în conformitate cu Regulamentul (CE) nr. 58/2003 al Consiliului (4).
            
         
               (3)
            
            
               Consiliul științific ar trebui să fie format din oameni de știință, ingineri și savanți de cel mai înalt renume. Membrii săi ar trebui să acționeze independent de orice interese externe și ar trebui numiți astfel încât să se asigure continuitatea activității Consiliului științific.
            
         
               (4)
            
            
               Pentru a garanta punerea în aplicare în timp util a programului specific, Consiliul științific al CEC instituit prin Decizia 2007/134/CE a stabilit deja pozițiile preliminare anticipând măsurile care urmează să fie adoptate în conformitate cu articolul 7 din Decizia 2013/743/UE. Aceste poziții preliminare ar trebui să fie girate sau respinse de Consiliul științific instituit prin prezenta decizie.
            
         
               (5)
            
            
               Ar trebui prevăzute dispozițiile necesare pentru funcționarea Consiliului științific.
            
         
               (6)
            
            
               Ar trebui adoptate dispoziții care să asigure o cooperare armonioasă între Consiliul științific și structura dedicată de punere în aplicare a CEC.
            
         
               (7)
            
            
               Consiliul științific ar trebui să aibă acces la documentele și la datele necesare pentru desfășurarea activităților sale, în conformitate cu Regulamentul (CE) nr. 45/2001 al Parlamentului European și al Consiliului (5).
            
         
               (8)
            
            
               Decizia 2013/743/UE prevede remunerarea membrilor Consiliului științific pentru sarcinile îndeplinite și ar trebui stabilite reguli în acest sens.
            
         
               (9)
            
            
               Decizia 2007/134/CE ar trebui să fie abrogată,
            
         DECIDE:
   Articolul 1
   Înființarea Consiliului European pentru Cercetare
   Se înființează Consiliul European pentru Cercetare („CEC”) pentru perioada cuprinsă între 1 ianuarie 2014 și 31 decembrie 2020. Acesta înlocuiește Consiliul European pentru Cercetare instituit prin Decizia 2007/134/CE a Comisiei și îi succede acestuia.
   Articolul 2
   Membrii Consiliului științific
   (1)   Consiliul științific este format din președintele CEC („președintele CEC”) și din alți 21 de membri. Cele 21 de persoane enumerate în anexa I sunt numite în calitate de membri ai Consiliului științific pentru durata mandatului stabilită în anexa respectivă.
   (2)   Membrii își îndeplinesc sarcinile independent de orice influență externă. Aceștia informează Comisia în timp util cu privire la orice conflict de interese care le-ar putea compromite obiectivitatea.
   (3)   Membrii sunt numiți pentru o perioadă maximă de patru ani, reînnoibilă o singură dată. Pentru a permite o rotație progresivă a membrilor, un membru poate fi numit și pentru un mandat mai scurt. Membrii rămân în funcție până când sunt înlocuiți sau până când le expiră mandatul.
   (4)   În situații justificate în mod corespunzător, pentru a menține integritatea sau continuitatea Consiliului științific, Comisia poate lua inițiativa de a retrage înainte de termen mandatul unui membru.
   Articolul 3
   Funcționarea Consiliului științific
   (1)   Consiliul științific își adoptă regulamentul intern, precum și un cod de conduită în materie de confidențialitate, de conflicte de interese și de prelucrare a datelor cu caracter personal în conformitate cu Regulamentul (CE) nr. 45/2001.
   (2)   Consiliul științific se întrunește în reuniuni plenare ori de câte ori activitățile sale o necesită. Pe site-ul web al CEC se publică sinteze ale proceselor-verbale ale reuniunilor plenare.
   (3)   Președintele poate decide să organizeze reuniuni în sesiuni închise publicului, în conformitate cu regulamentul intern al Consiliului științific.
   (4)   Consiliul științific poate înființa comitete permanente, grupuri de lucru și alte structuri formate din membrii săi, care au ca obiectiv efectuarea unor sarcini specifice ale Consiliului științific.
   (5)   Pozițiile preliminare ale Consiliului științific instituit prin Decizia 2007/134/CE cu privire la măsurile care urmează să fie adoptate în conformitate cu articolul 7 din Decizia 2013/743/UE sunt girate sau respinse de Consiliul științific instituit în temeiul prezentei decizii imediat după înființarea sa.
   Articolul 4
   Cooperarea în cadrul Consiliului European pentru Cercetare
   Consiliul științific și structura dedicată de punere în aplicare asigură coerența între aspectele strategice și operaționale ale tuturor activităților CEC. Președintele CEC, vicepreședinții Consiliului științific și directorul structurii dedicate de punere în aplicare participă la reuniuni periodice de coordonare pentru asigurarea unei cooperări eficiente.
   Articolul 5
   Accesul la documente și la date
   (1)   Comisia și structura dedicată de punere în aplicare îi furnizează Consiliului științific documentele, datele și asistența necesare pentru desfășurarea activităților sale, permițându-i acestuia să funcționeze în condiții de autonomie și de independență, în conformitate cu Regulamentul (CE) nr. 45/2001.
   (2)   Membrii Consiliului științific utilizează documentele și datele care le sunt furnizate în conformitate cu alineatul (1) numai în scopurile și pentru sarcinile pentru care ele le sunt puse la dispoziție și sunt obligați să păstreze confidențialitatea lor.
   (3)   Consiliul științific adoptă măsuri organizatorice și tehnice adecvate pentru garantarea securității și a confidențialității documentelor și datelor, în scopul prevenirii publicării sau accesului neautorizat, distrugerii accidentale sau ilegale, pierderii sau modificării respectivelor date și documente.
   (4)   Membrii Consiliului științific acordă atenția cuvenită legitimității, adecvării, relevanței, acurateței, necesității și limitării în timp a colectării, a prelucrării și a conservării datelor cu caracter personal.
   (5)   În cazul în care nu se poate acorda acces la documente și date sau la date cu caracter personal din motive de protecție a datelor cu caracter personal, de confidențialitate, de securitate sau de interes public, Comisia și structura dedicată de punere în aplicare transmit în scris Consiliului științific o explicație a motivelor respective, precum și orice informații referitoare la subiectul în discuție pe care consideră că este posibil să le furnizeze în temeiul reglementărilor în vigoare.
   Articolul 6
   Remunerarea membrilor Consiliului științific, alții decât președintele CEC
   Regulile referitoare la onorariile acordate pentru sarcinile îndeplinite de membrii Consiliului științific, alții decât Președintele CEC, precum și la rambursarea cheltuielilor lor de deplasare și de ședere sunt prevăzute în anexa II.
   Articolul 7
   Abrogare
   Decizia 2007/134/CE se abrogă. Trimiterile la decizia abrogată se interpretează ca fiind trimiteri la prezenta decizie.
   Articolul 8
   Intrare în vigoare
   Prezenta decizie intră în vigoare la 1 ianuarie 2014.
   
      Adoptată la Bruxelles, 12 decembrie 2013.
      
         
            Pentru Comisie
         
         Máire GEOGHEGAN-QUINN
         
            Membru al Comisiei
         
      
   
   
      (1)  JO L 347, 20.12.2013, p. 965.
   
      (2)  Decizia 2006/972/CE a Consiliului din 19 decembrie 2006 privind programul specific „Idei” de punere în aplicare a celui de Al șaptelea program-cadru al Comunității Europene pentru activități de cercetare, de dezvoltare tehnologică și demonstrative (2007-2013) (JO L 400, 30.12.2006, p. 243).
   
      (3)  Decizia 2007/134/CE a Comisiei din 2 februarie 2007 de înființare a Consiliului European pentru Cercetare (JO L 57, 24.2.2007, p. 14).
   
      (4)  Regulamentul (CE) nr. 58/2003 al Consiliului din 19 decembrie 2002 de stabilire a statutului agențiilor executive cărora urmează să li se încredințeze anumite sarcini în gestionarea programelor comunitare (JO L 11, 16.1.2003, p. 1).
   
      (5)  Regulamentul (CE) nr. 45/2001 al Parlamentului European și al Consiliului din 18 decembrie 2000 privind protecția persoanelor fizice cu privire la prelucrarea datelor cu caracter personal de către instituțiile și organele comunitare și privind libera circulație a acestor date (JO L 8, 12.1.2001, p. 1).
   
      ANEXA I
      
         Membrii Consiliului științific
      
      
                  Nume și institut
               
               
                  Sfârșitul mandatului
               
            
                  Klaus BOCK, Fundația națională daneză pentru cercetare
               
               
                  31 decembrie 2016
               
            
                  Nicholas CANNY, Universitatea Națională din Irlanda, Galway
               
               
                  31 decembrie 2014
               
            
                  Sierd A.P.L. CLOETINGH, Universitatea din Utrecht
               
               
                  31 decembrie 2015
               
            
                  Tomasz DIETL, Academia de Științe din Polonia
               
               
                  31 decembrie 2014
               
            
                  Daniel DOLEV, Universitatea Ebraică din Ierusalim
               
               
                  31 decembrie 2014
               
            
                  Athene DONALD, Universitatea din Cambridge
               
               
                  31 decembrie 2016
               
            
                  Barbara ENSOLI, Institutul superior de sănătate, Roma
               
               
                  31 decembrie 2016
               
            
                  Pavel EXNER, Academia de Științe din Cehia
               
               
                  31 decembrie 2014
               
            
                  Nuria Sebastian GALLES, Universitatea Pompeu Fabra, Barcelona
               
               
                  31 decembrie 2016
               
            
                  Reinhard GENZEL, Institutul Max Planck pentru Fizică Extraterestră
               
               
                  31 decembrie 2016
               
            
                  Carl-Henrik HELDIN, Institutul Ludwig pentru Cercetări asupra Cancerului, Uppsala
               
               
                  31 decembrie 2014
               
            
                  Timothy HUNT, Fundația britanică pentru cercetări asupra cancerului, South Mimms
               
               
                  31 decembrie 2014
               
            
                  Matthias KLEINER, Universitatea Tehnică din Dortmund
               
               
                  31 decembrie 2016
               
            
                  Éva KONDOROSI, Academia de Științe din Ungaria
               
               
                  31 decembrie 2016
               
            
                  Mart SAARMA, Universitatea din Helsinki
               
               
                  31 decembrie 2014
               
            
                  Nils Christian STENSETH, Universitatea din Oslo
               
               
                  31 decembrie 2017
               
            
                  Martin STOKHOF, Universitatea din Amsterdam
               
               
                  31 decembrie 2017
               
            
                  Anna TRAMONTANO, Universitatea Sapienza din Roma
               
               
                  31 decembrie 2014
               
            
                  Isabelle VERNOS, Centrul pentru reglare genomică, Barcelona
               
               
                  31 decembrie 2014
               
            
                  Reinhilde VEUGELERS, Universitatea Catolică din Leuven
               
               
                  31 decembrie 2016
               
            
                  Michel WIEVIORKA, Centrul pentru analiză și intervenție sociologică, Paris
               
               
                  31 decembrie 2017
               
            
   
      ANEXA II
      
         Reguli referitoare la remunerarea membrilor Consiliului științific, alții decât președintele CEC, astfel cum se menționează la articolul 6
      
      
                  1.
               
               
                  Onorariile membrilor Consiliului științific, alții decât președintele CEC, precum și cheltuielile de deplasare și de ședere corespunzătoare îndeplinirii sarcinilor care le revin sunt plătite de structura dedicată de punere în aplicare, în conformitate cu un contract care include condițiile prevăzute la punctele 2-5.
               
            
                  2.
               
               
                  Onorariile vicepreședinților Consiliului științific sunt de 3 500 EUR pentru participarea integrală la o reuniune plenară și de 1 750 EUR pentru participarea parțială.
               
            
                  3.
               
               
                  Onorariile celorlalți membri menționați la punctul 1 sunt de 2 000 EUR pentru participarea integrală la o reuniune plenară și de 1 000 EUR pentru participarea parțială.
               
            
                  4.
               
               
                  Plățile sunt autorizate de directorul structurii dedicate de punere în aplicare sau de adjunctul său, pe baza unei liste de prezență validate de președintele CEC și de directorul structurii dedicate de punere în aplicare sau de adjuncții acestora. Lista de prezență precizează dacă fiecare membru a participat la întreaga reuniune (participare integrală) sau doar la o parte din aceasta (participare parțială).
               
            
                  5.
               
               
                  În ceea ce privește alte reuniuni decât cele plenare, structura dedicată de punere în aplicare rambursează, dacă este cazul, cheltuielile de deplasare și de ședere ale membrilor Consiliului științific, necesare pentru desfășurarea activităților în care sunt implicați, în conformitate cu contractul lor și cu regulile Comisiei privind remunerarea experților externi (1).
               
            
                  6.
               
               
                  Onorariile și cheltuielile de deplasare și de ședere sunt plătite din bugetul operațional al programului specific stabilit prin Decizia 2013/743/UE.
               
            
         (1)  Decizia C(2007) 5858 a Comisiei.